[pic] | KOMISIJA EVROPSKIH SKUPNOSTI |

Bruselj, 6.7.2007

COM(2007) 405 konč.

PRVO POROČILO EVROPSKEMU ODBORU ZA VREDNOSTNE PAPIRJE IN EVROPSKEMU PARLAMENTU

o konvergenci med mednarodnimi standardi računovodskega poročanja (MSRP) in nacionalnimi splošno sprejetimi računovodskimi načeli tretjih držav (GAAP) {SEC(2007) 968}

1. UVOD IN PRAVNA PODLAGA

Poročilo se osredotoča na posamezne časovne razporede dela, ki jih za konvergenco med mednarodnimi standardi računovodskega poročanja (MSRP) in nacionalnimi splošno sprejetimi računovodskimi načeli tretjih držav (GAAP) predvidevajo nacionalni organi Kanade, Japonske in ZDA. Vsebuje tudi nekatere uvodne informacije o konvergenčnih prizadevanjih nekaterih tretjih držav.

To poročilo o časovnih razporedih za konvergenco se zahteva s pravnima ukrepoma, ki ju je Evropska komisija sprejela 4. decembra 2006[1] v zvezi z uporabo informacij, pripravljenih po mednarodno sprejetih računovodskih standardih, s strani izdajateljev vrednostnih papirjev iz tretjih držav.

V skladu z Uredbo št. 1606/2002 Evropskega parlamenta in Sveta z dne 19. julija 2002 („uredba MRS“) morajo družbe, navedene na reguliranem trgu katere koli države članice Evropske unije in jih ureja zakonodaja države članice, za konsolidirane računovodske izraze za poslovna leta od januarja 2005, uporabiti MSRP, ki jih je sprejela EU („sprejete MSRP“).

Zahteva po uporabi MSRP, sprejetih v Evropski uniji, je bila z uredbo o prospektih[2] razširjena na izdajatelje iz tretjih držav, ki so javni ponudniki vrednostnih papirjev v EU, z direktivo o preglednosti[3] pa na izdajatelje iz tretjih držav, ki na reguliranem trgu EU trgujejo z vrednostnimi papirji. V skladu s tema direktivama morajo izdajatelji pripraviti svoje finančne informacije v skladu z MSRP ali z nacionalnimi računovodskimi standardi (GAAP tretjih držav), ki so „enakovredni“ sprejetim MSRP. Za te zahteve je do 1. januarja 2007 veljalo prehodno izvzetje.

Z upoštevanjem prizadevanj organov za določanje nacionalnih računovodskih standardov v Kanadi, na Japonskem in v ZDA ter drugih organov, ob upoštevanju že potekajočih pozitivnih prizadevanj za konvergenco z MSRP, je bilo dogovorjeno, da se ta datum odloži za nadaljnji dve leti. Komisija je zato 4. decembra 2006 sprejela zgoraj navedena pravna ukrepa v skladu s katerima lahko izdajatelji iz tretjih držav za namene iz uredbe o prospektih še naprej uporabljajo GAAP nekaterih tretjih držav za vse prospekte, predložene pred 1. januarjem 2009, za namene iz direktive o preglednosti pa za poslovna leta, ki se začnejo pred januarjem 2009[4].

Komisija mora med obdobjem do leta 2009 v skladu s členom 35 uredbe o prospektih (kakor je bila spremenjena z Uredbo (ES) št. 1787/2006 ter členom 2 odločbe v skladu z direktivo o preglednosti) redno obveščati Evropski odbor za vrednostne papirje in Evropski parlament o napredku konvergence ter o napredku pri odpravi zahtev po usklajevanju, ki se uporabljajo za izdajatelje iz EU.

2. OPREDELITEV ENAKOVREDNOSTI

Določitev ustrezne opredelitve enakovrednosti za določitev, ali so GAAP tretjih držav „enakovredni“ MSRP je ključni element za delo na tem področju. Komisija mora v skladu z uredbo o prospektih in direktivo o preglednosti določiti opredelitev enakovrednosti, vzpostaviti mehanizem za ugotavljanje enakovrednosti ter nato v skladu z določenim časovnim razporedom določiti enakovrednost GAAP tretjih držav. Zadevna pravna ukrepa zahtevata, da se Komisija o vsakem od teh vprašanj posvetuje z Odborom evropskih regulativnih organov s področja vrednostnih papirjev. Po prvem posvetovanju je Odbor evropskih regulativnih organov s področja vrednostnih papirjev predlagal naslednjo opredelitev enakovrednosti:

Z vidika enakovrednosti morajo vlagatelji sprejeti podobne sklepe, ne glede na to, ali imajo na voljo računovodske izkaze, pripravljene na podlagi MSRP, ali GAAP tretje države.

Opredelitev je nastala junija 2005 po nasvetu Odbora evropskih regulativnih organov s področja vrednostnih papirjev o enakovrednosti GAPP ZDA, Kanade in Japonske. V tem nasvetu je Odbor evropskih regulativnih organov s področja vrednostnih papirjev pojasnil, da enakovredno ne pomeni enako. Odbor evropskih regulativnih organov s področja vrednostnih papirjev je predvidel, da nekatere razlike med GAAP tretjih držav ter MRS/MSRP ne bi smele vplivati na različne sklepe o vlaganju. Komisija meni, da ta opredelitev nudi ustrezna merila za opredelitev enakovrednosti.

3. UPORABA GAPP TRETJIH DRžAV V EVROPSKI UNIJI

Odbor evropskih regulativnih organov s področja vrednostnih papirjev je navedel GAAP tretjih držav, ki jih trenutno uporabljajo izdajatelji, katerih vrednostni papirji se tržijo na reguliranem trgu EU. Odbor evropskih regulativnih organov s področja vrednostnih papirjev navaja, da izdajatelji iz tretjih držav, ki uporabljajo GAAP tretjih držav, predstavljajo približno 5,8 % vseh izdajateljev, katerih vrednostni papirji nastopajo v trgovanju na reguliranih trgih EU.

Odbor evropskih regulativnih organov s področja vrednostnih papirjev je pri pripravi spodnje preglednice navedel, da so bili nekateri izdajatelji lahko šteti večkrat, če njihovi vrednostni papirji nastopajo v več kot eni državi in/ali, če nastopajo z različnimi vrstami vrednostnih papirjev v isti ali več državah članicah.

Nacionalni GAAP: | Število izdajateljev iz tretjih držav, naštetih na reguliranem trgu EU, ki uporabljajo zadevni GAAP |

Argentina | 5 |

Avstralija | 17 |

Brazilija | 4 |

Kanada | 45 |

Čile | 1 |

Kitajska | 20 |

Kolumbija | 1 |

Egipt | 10 |

Hongkong | 2 |

Indija | 70 |

Indonezija | 2 |

Izrael | 8 |

Japonska | 84 |

Libanon | 3 |

Malezija | 3 |

Mehika | 2 |

Maroko | 1 |

Nova Zelandija | 2 |

Pakistan | 1 |

Peru | 3 |

Filipini | 3 |

Rusija | 14 |

Singapur | 2 |

Južna Afrika | 9 |

Južna Koreja | 30 |

Švica | 4 |

Tajska | 4 |

Tunizija | 1 |

Turčija | 7 |

ZDA | 233 |

Venezuela | 1 |

Zambija | 1 |

Zimbabve | 1 |

Skupaj | 594 |

Vir : Odbor evropskih regulativnih organov s področja vrednostnih papirjev

Ta informacija ni dokončna, ker Odbor evropskih regulativnih organov s področja vrednostnih papirjev ni mogel pridobiti vseh ustreznih podatkov za regulirane trge EU[5].

4. DOPOLNITVE O KONVERGENCI GAAP KANADE, JAPONSKE IN ZDRUžENIH DRžAV

GAAP Združenih držav

Glavni cilj Komisije je odprava zahteve po usklajevanju z GAAP Združenih držav za izdajatelje iz EU. KVP je izdelal načrt, ki določa korake, potrebne za odpravo zahteve po usklajevanju, ter navedel, da je bistven napredek pri prednostnih vprašanjih sicer pomemben, vendar končna raven konvergence ni pogoj za izpolnitev zadevnih ciljev.

Ameriški odbor za računovodske standarde (FASB) in Mednarodni odbor za računovodske standarde (IASB) sta na začetku leta 2006 sklenila memorandum o soglasju, ki skicira delovni program za konvergenco med GAAP Združenih držav in MSRP. Memorandum o soglasju deli delo v zvezi s konvergenco v dve glavni kategoriji glede na pričakovano časovno obdobje za njuno dokončanje. Kratkoročni cilj dela v zvezi s konvergenco je do leta 2008 doseči sklep, ali naj se glavne razlike v majhnem številu ključnih področij odpravi z enim ali več kratkoročnimi projekti za določanje standardov, in če je temu tako, dokončati ali skoraj dokončati delo na teh področjih. Zdi se, da skupni napredek napreduje z zadovoljivo hitrostjo. Memorandum o soglasju določa, da po zaključku kratkoročnega dela, oba odbora delujeta skupaj in do leta 2008 naredita znaten napredek na drugih pomembnih področjih, kjer je za trenutne prakse še „možnost za izboljšanje“. Zdi se, da delo na večini zadevnih projektov poteka s pravo hitrostjo za izpolnitev zahtev načrta. To vključuje tudi projekt konsolidacije.

Odbor evropskih regulativnih organov s področja vrednostnih papirjev je dal uvodno informacijo o konvergenčnih delovnih programih Kanade, Japonske in Združenih držav, za katero je kot podlago uporabil nasvet Odbora evropskih regulativnih organov s področja vrednostnih papirjev z leta 2005 ter navedel tako trenutno stanje kot pričakovan razvoj v letih 2007/2008. Vendar poročilo Odbora evropskih regulativnih organov s področja vrednostnih papirjev[6] izrecno navaja, da v tej fazi procesa konvergence ni treba dati nobene ocene ali ovrednotenja, ampak navesti trenutno stanje v skladu z informacijami, pridobljenimi iz javnih virov.

Tehnični nasvet je opredelil glavno razliko na področju konsolidacije (MRS 27), kjer se za izboljšanje stanja predlaga dodatna izjava. Projekt konsolidacije je vključen v konvergenčni program, dokument za razpravo se pričakuje poleti leta 2007, objava osnutkov za javno obravnavo pa v drugi polovici leta 2008.

Druge potencialno pomembne razlike, opredeljene v tehničnem nasvetu (tj. razlike, kjer je bila kot popravek predlagana količinska navedba učinka) so povezane z: MSRP 3 – poslovne združitve, MRS 28 – obračunavanje finančnih naložb v pridružena podjetja (enotnost računovodskih politik), MRS 36 – oslabitev sredstev, MRS 38 – neopredmetena sredstva (kapitalizacija razvojnih stroškov) in MRS 41 – kmetijstvo (razlike v vrednotenju po pošteni vrednosti določenih kmetijskih proizvodov). V konvergenčne delovne programe so vključene poslovne združitve, končni standardi pa se pričakujejo leta 2007. V konvergenčne delovne programe sta vključena tudi MRS 36 – oslabitev sredstev in MRS 38 – neopredeljena sredstva, vendar sta trenutno v fazi osnovne preučitve, brez jasno navedenega časovnega razporeda. MRS 28 – obračunavanje finančnih naložb v pridružena podjetja in MRS 41 – kmetijstvo trenutno nista vključena v konvergenčne delovne programe.

Komisija za vrednostne papirje (KVP) je leta 2006 začela s pregledom prvih predložitev računovodskih izkazov družb EU na podlagi MSRP. Uradniki KVP od tedaj svoja opažanja v primeru nejasnosti označujejo kot „iskanje informacij“. Vprašanja so se osredotočila na predstavitev in razkritje informacij v računovodskih izkazih.

Odbor evropskih regulativnih organov s področja vrednostnih papirjev in KVP sta se 2. avgusta 2006 dogovorila in izdala skupni delovni načrt. Delovni načrt je pomemben korak pri sodelovanju na področju izvajanja in nadzora med zakonodajalci za zagotovitev enotnega izvajanja MSRP in GAAP Združenih držav. Poleg tega so Odbor za računovodsko poročanje, KVP in Organ finančnih služb Združenega kraljestva 25. aprila 2007 podpisali protokol za izvajanje tega delovnega načrta med KVP in Odborom evropskih regulativnih organov s področja vrednostnih papirjev, ker se nanaša na izmenjavo informacij s področja MSRP med izdajatelji, navedenimi v Združenem kraljestvu in ZDA.

V okviru rednega letnega vrha EU-ZDA aprila 2007 sta se obe strani strinjali za nove korake h konvergenci, ugotavljanju enakovrednosti ali vzajemnega priznavanja, kjer je to primerno, pravnih standardov, ki temeljijo na načelih visoke kakovosti. Pozornost bo namenjena predvsem spodbujanju pogojev za priznanje GAAP Združenih držav in MSRP v obeh organih. Zato so predsednik Združenih držav, predsednik Evropskega sveta in Predsednik Komisije 30. aprila podpisali sporazum, ki vključuje izjavo o računovodskem poročanju:

„Finančni trgi. Spodbujanje in zagotavljanje pogojev za priznanje splošno sprejetih računovodskih načel ZDA in mednarodnih standardov računovodskega poročanja za organe obeh podpisnic brez usklajevanja do leta 2009 ali prej, če je to mogoče.[7]“

Po aprilski izjavi za tisk[8] je KVP 20. junija 2007 napovedala svoj predlog, da bi se omogočilo vlaganje računovodskih izkazov tujih izdajateljev na podlagi MSRP brez kakršnih koli zahtev po usklajevanju[9]. Obdobje, predvideno za pripombe, je bilo določeno na 75 dni in naj bi se začelo z dnem objave v Zveznem registru.

V isti izjavi za tisk je bila napovedana tudi možnost, da bi KVP družbam s sedežem v ZDA dala možnost, da v svojih računovodskih izkazih uporabijo MSRP namesto GAAP Združenih držav.

Japonski GAAP

Japonski odbor za računovodske standarde (ASBJ) in Mednarodni odbor za računovodske standarde (IASB) sta marca 2005 sprožila skupni (konvergenčni) projekt za doseganje konvergence med japonskimi GAAP in MSRP. Med izvajanjem projekta je ASBJ za zmanjšanje razlik med obema GAAP pospešila pregled japonskih računovodskih standardov. V skladu s tem sta ASBJ in IASB opredelili „kratkoročne in dolgoročne projekte“. Kratkoročni projekti naj bi se končali na začetku leta 2008. Za dolgoročne projekte kot so pripoznavanje prihodkov, poročanje o poslovanju (predstavitev računovodskih izkazov), neopedmetena sredstva (vključno s stroški raziskovanja in razvijanja), področje konsolidacije (vključno z organizacijami posebnega pomena „SPE“), oslabitev stalnih sredstev in zaslužki po upokojitvi je ASBJ sklenila začeti (preiskovalne) projekte za uskladitev dela s projekti, ki jih izvajata IASB in FASB.

Odbor evropskih regulativnih organov s področja vrednostnih papirjev je na prošnjo Komisije dal uvodno informacijo o konvergenčnih delovnih programih in navedel tako trenutno stanje kot pričakovan razvoj v letih 2007/2008. Pregled vprašanj, ki jih je opredelil Odbor evropskih regulativnih organov s področja vrednostnih papirjev, ali o katerih poteka konvergenčni projekt, je v Prilogi 2 tega poročila.

Za tri od šestindvajsetih vprašanj, ki jih je leta 2005 opredelil Odbor evropskih regulativnih organov s področja vrednostnih papirjev, so potrebne dodatne izjave. Tri vprašanja in njihov pričakovani napredek v zvezi s konvergenco so:

1. Poslovne združitve (metoda združevanja interesa)

Projektna skupina je bila ustanovljena decembra 2006. Poročilo o preiskavi mora biti objavljeno v tretji četrtini leta 2007. Glede na razpravo v tem poročilu o preiskavi, bo v četrti četrtini 2007 lahko objavljen dokument za razpravo. Tokyo Stock Exchange je v svojem nedavni analizi odkrila, da v prvi polovici poslovnega leta, ki se je končalo 30. septembra 2006, za poslovne združitve metoda združevanja interesa ni bila uporabljena

To dejstvo mora vplivati na ponovni premislek o metodi združevanja interesa.

2. Področje konsolidacije (večje razkritje in konsolidacija SPE)

Za to vprašanje je bil ustanovljen tehnični odbor, ki je o tem začel z razpravo.

ASBJ je 23. marca 2007 v zvezi z razpravo o razkritju objavila „smernice o razkritju nekaterih subjektov s posebnim namenom“, ki se uporablja za poslovna leta, ki se začnejo ali nadaljujejo po 1. aprilu 2007. Dokument za razpravo v zvezi z razpravo o področju konsolidacije bo objavljen konec leta 2007.

Opozorjeno je bilo, da je bil napredek v zvezi s konvergenco dosežen tudi na drugih področjih:

- ASBJ je na področju MRS 2 zaloge in vprašanja uporabe metode LIFO (zadnje prejeto-prvo oddano) januarja 2007 ustanovila projektno skupino, katere cilj je doseči sklep do začetka leta 2008.

- ASBJ je v zvezi z MRS 36 oslabitev sredstev januarja 2007 ustanovila projektno skupino. Cilj projektne skupine je do konca leta 2007 predložiti odboru ASBJ poročilo o preiskavi.

- ASBJ pričakuje, da bo v zvezi z MRS 38 neopredmetena sredstva in vprašanje kapitalizacije razvojnih stroškov, do konca leta 2007 objavljen dokument za razpravo.

- Enotnost računovodskih politik (čezmorske odvisne družbe in povezane družbe)

Po objavi posebne skupine za praktična vprašanja (PITF) št. 18 (maj 2006), bodo računovodske politike za čezmorske odvisne družbe znatno poenotene s tistimi, ki se uporabljajo za matične družbe. PITF št. 18 se bo uporabljal od aprila 2008 (spodbuja pa se njegova zgodnejša uporaba). Za povezane družbe je ASBJ januarja 2007 ustanovila projektno skupino. Na podlagi razprav o razkritju bo lahko konec leta 2007 objavljen osnutek za javno obravnavo.

Na prvih dveh srečanjih o računovodstvu med strokovnjaki Evropske komisije in japonske FSA je bil obravnavan napredek delovnega programa. V skladu z načrtom projekta bo januarja 2008 7 od 16 projektov ali podprojektov doseglo zaključni projektni status in 2 (morda 5) jih bo v fazi razprave pred zaključkom na ravni odbora.

Kanadski GAAP

Kanadski odbor za računovodske standarde (AcSB) je januarja 2006 sklenil, da računovodsko poročanje kanadskih družb, odgovornih javnosti, prenese na MSRP. Opredelitev javnih gospodarskih družb trenutno vključuje navedene družbe in subjekte, ki zbirajo sredstva od javnosti, kot na primer banke in zavarovalnice.

Izvedbeni načrt AcSB za vključevanje MSRP v kanadske GAAP, objavljen 30. junija 2006, predvideva, da se bodo MSRP izvajale od 1. januarja 2011. Ta časovni okvir je treba dokončati do 31. marca 2008 po trenutno potekajočem pregledu napredka.

5. KONVERGENčNO DELO DRUGIH TRETJIH DRžAV

Kitajski GAAP

Ministrstvo za finance Ljudske republike Kitajske („MoF“) je februarja 2006 uradno razglasilo izdajanje računovodskih standardov za gospodarske družbe („ASBE“). Ti ASBE zajemajo skoraj vsa področja trenutnih MSRP, čeprav obstajajo nekatere razlike z MSRP. Ti standardi, ki se uporabljajo od 1. januarja 2007, so obvezni za vse navedene kitajske družbe. Za uporabo teh standardov se spodbuja tudi druge kitajske družbe.

MoF in IASB se strinjata, da je konvergenca nenehen proces. MoF je opredelilo številna računovodska vprašanja, ki lahko pomagajo zagotoviti vložek za IASB pri rešitvah za trenutno potekajoče projekte MSRP na področju razkritja poslov s povezanimi strankami – predvsem na področju „izvzetij družb pod nadzorom države“ – (IASB je 22. februarja 2007 objavila osnutek za javno obravnavo), poslovnih združitev subjektov pod skupnim nadzorom in na področju vrednotenja po pošteni vrednosti.

Kitajsko ministrstvo za finance je novembra 2006 objavilo omejene smernice za izvajanje 32 od 38 računovodskih standardov za gospodarske družbe (ASBE), ki jih je sprejelo februarja 2006, in jih navedene kitajske družbe uporabljajo za računovodska poročila za leto 2007. Smernice MoF so zaenkrat na voljo samo v kitajščini.

Indijski GAAP

Indijski predsednik vlade je marca 2006 objavil, da bo njegova vlada uvedla obsežno novo zakonodajo o družbah, ki bo vključevala usklajevanje indijskih računovodskih standardov z MSRP. Novi zakon bo nadomestil 50 let staro indijsko zakonodajo o družbah in njegov cilj je spodbuditi večjo preglednost in učinkovito upravljanje.

Inštitut licenciranih računovodij Indije (ICAI) je prevzel nalogo pregleda možnosti polnega prevzema vseh mednarodnih standardov računovodskega poročanja, brez sprememb, kot indijskih standardov. Izdelal bo koncept o sprejetju MSRP v Indiji.

Ruski GAAP

Vlada je leta 2002 sprejela sklep o uskladitvi navedenih ruskih družb z MSRP. V skladu s tem načrtom so morale navedene ruske družbe od leta 2004 naprej pripraviti konsolidirane računovodske izkaze z uporabo MSRP. Posamezni računovodski izkazi članic skupine bi bili še vedno pripravljeni z uporabo ruskega GAAP. Banke in posamezne banke so morale pripraviti računovodske izkaze MSRP in ruske izkaze GAAP. Trenutno morajo samo banke pripraviti svoje konsolidirane računovodske izkaze v skladu s MSRP in svoje posamezne izkaze v skladu z lokalnimi GAAP. Po letu 2005 ni bilo napredka v zvezi z zahtevo, da navedene družbe pripravijo izkaze v skladu z MSRP; družbe še vedno pripravljajo svoje izkaze v skladu z lokalnimi (ruskim) GAAP, ki je še precej različen od MSRP. Nekatere navedene družbe poleg predpisanega GAAP prostovoljno poročajo tudi v skladu z MSRP (ali GAAP Združenih držav).

6. SKLEPI

V tem prvem poročilu so Komisijo ohrabrili posamezni časovni okvirji organov Kanade, Japonske in Združenih držav v zvezi z delom, ki je bilo opravljeno v skladu s konvergenčnimi programi.

Komisija v zvezi z Združenimi državami opozarja na napredek konvergence. Poleg tega Komisija pozdravlja izjave uradnikov KVP, ki pojasnjujejo, da „ne želijo diktirati opredelitev MSRP“[10] in opozarja, da so se njihovi pregledi predložitev računovodskih izkazov MSRP evropskih izdajateljev iz prvega leta osredotočili na zadeve s področja predstavitve in razkritja. Poleg dogovora med ZDA in EU, ki je bil dosežen 30. aprila, Komisija pozdravlja napovedan predlog o spremembi pravil za vlaganje računovodskih izkazov na podlagi MSRP brez zahteve po usklajevanju. Komisija meni, da je delo KVP pri njegovem načrtu za odpravljanje zahteve po usklajevanju za GAAP Združenih držav zelo pomembno in to bo tudi glavna točka poročila Komisije aprila 2008. Z uskladitvijo časovnih razporedov za ugotavljanje enakovrednosti med EU in ZDA imata obe strani možnost natančnega nadzora nad razvojem v drugih organih. V tem smislu obstaja jasna potreba po boljšem sodelovanju med Evropsko komisijo in KVP. Za določanje vmesnih dosežkov in izrabo že doseženega je treba vzpostaviti redna srečanja med uradniki Komisije in KVP.

Tudi enakomeren napredek k odpravljanju potrebe po usklajevanju je v znatni meri odvisen od zaupanja in komuniciranja med zakonodajalci. Treba je izboljšati sodelovanje in izmenjavo informacij med zakonodajalci, zato Komisija podpira delovni načrt KVP in Odbora evropskih regulativnih organov s področja vrednostnih papirjev, ki vključuje dialog o izvajanju MSRP. Zakonodajalci morajo ob priznanju, da so MSRP standardi, ki temeljijo na načelih, popolnoma upoštevati stališča svojih mednarodnih sogovornikov glede uporabe in izvajanja MSRP ter si resno prizadevati za izogibanje neprimernim sklepom.

V zvezi z Japonsko je zelo dobrodošla objava „načrta projekta ASBJ“ oktobra 2006, ki se je osredotočila na projekte, posebej povezane s konvergenco. Pri izvajanju načrta projekta ASBJ je bil glavni poudarek na časovnem okviru nalog, ki morajo biti zaključene do konca leta 2007, in na pojasnitvi pričakovanega razvoja konvergenčnega statusa na začetku leta 2008. Prednost je bila dana pobudam, povezanim s 26 vprašanji, za katere je Odbor evropskih regulativnih organov s področja vrednostnih papirjev v svojem nasvetu Komisiji leta 2005 priporočil popravke. Komisija je ohrabrena nad pozitivnim razvojem, vendar opozarja, da je nujno nadaljevati s tempom (in na nekaterih področjih celo pohiteti) konvergenčnih dejavnosti. Za doseganje ciljev, opredeljenih v delovnem programu, morajo japonski organi ohranjati zelo visoko raven dejavnosti, povezane s konvergenco, ter zagotoviti točne in celovite informacije o napredku, vključno z vsemi zamudami, do katerih bi lahko prišlo. Program je visoko zastavljen, vendar je doseganje ciljev osnova za sklep o enakovrednosti.

Komisija pozdravlja objavo Kanade iz leta 2006 o sprejetju MSRP za računovodsko poročanje kanadskih družb, odgovornih javnosti, in navedbo 1. januarja 2011 kot datuma tega prenosa. Komisija verjame, da bosta leta 2008 potrjena ta datum ali celo zgodnejši datum in rok za prenos na MSRP ali vključevanje MSRP v kanadske GAAP.

V zvezi s Kitajsko se objava ASBE, ki zajemajo skoraj vsa področja obstoječih MSRP (čeprav obstajajo nekatere razlike z MSRP), šteje kot pozitivni korak. Komisija spodbuja kitajske organe pri nadaljevanju dela na področju konvergence in bi pozdravila vsak podrobni časovni okvir, ki določa ključne korake, za katere se predvideva, da bodo doseženi v bližnji prihodnosti.

Zelo spodbudna je odločitev Indije o uskladitvi računovodskih pravil z MSRP skupaj z novo ustvarjeno delovno skupino za pregled možnosti polnega prevzema MSRP. Komisija bi pozdravila podrobnejše informacije o načrtih za sprejem MSRP brez sprememb, zlasti v zvezi s časovnimi okviri za doseganje ključnih faz, za katere je predvideno, da bodo doseženi v bližnji prihodnosti.

Kar zadeva Rusijo so zadnji pogovori z ruskimi organi potrdili, da so sklepi vlade o uskladitvi navedenih ruskih družb z MSRP in ruskega GAAP z mednarodnimi standardi še vedno na dnevnem redu. Komisija upa, da bodo trenutne težave, ki so to delo upočasnile, kmalu odpravljene. Komisija bi pozdravila podrobnejša pojasnila glede možnosti hitrega nadaljevanja z delom in, po njegovem ponovnem zagonu, tudi časovnih okvirov za uskladitev ruskega GAAP z MSRP.

Komisija bo še naprej pozorno spremljala razvoj konvergence glede GAAP Kanade, Japonske in Združenih držav, kot je določeno v členu 35(5A) uredbe o prospektih in členu 2(2) odločbe v skladu z direktivo o preglednosti, in o tem redno obveščala Evropski odbor za vrednostne papirje in Evropski parlament. Vprašanja, povezana s konvergenco, so obravnavana v okviru zakonodajnih dialogov, ki vsebujejo redne stike na ravni zaposlenih med Komisijo in organi zadevnih tretjih držav. Komisija bo Evropski odbor za vrednostne papirje in Evropski parlament redno obveščala tudi o razvoju zakonodajnih razprav ter napredku konvergence tretjih držav, navedenih v členu 35(5A(c)) uredbe o prospektih ter členu 1(c) odločbe v skladu z direktivo o preglednosti, glede MSRP. Tako redno obveščanje je določeno v skladu s členom 35(5B) uredbe o prospektih in členom 2(3) odločbe v skladu z direktivo o preglednosti.

EU je največje telo ki uporablja MSRP in ima resničen interes za premik na svetovne standarde. Zato Komisija pozdravlja vse pobude, ki vodijo k priznanju MSRP kot svetovnih standardov.

Priloge: Načrt IASB – FASB, načrt projekta glede razvoja japonskih računovodskih standardov, kanadski delovni program za konvergenco.

[1] Uredba Komisije (ES) št. 1787/2006 z dne 4. decembra 2006 in Odločba Komisije (ES) št. 2006/891 z dne 4. decembra 2006 („Odločba v skladu z direktivo o preglednosti“).

[2] Uredba Komisije (ES) št. 809/2004 z dne 29. aprila 2004 („uredba o prospektih“). Uredba izvaja Direktivo 2003/71/ES Evropskega parlamenta in Sveta z dne 4. novembra 2003 („direktiva o prospektih“).

[3] Direktiva 2004/109/ES Evropskega parlamenta in Sveta z dne 15. decembra 2004 („direktiva o preglednosti“).

[4] Glej čl. 1 Odločbe Komisije 2006/891/ES in čl. 35(5A) uredbe o prospektih, kakor je bila spremenjena z Uredbo Komisije (ES) 1787/2006/ES.

[5] Člani Odbora evropskih regulativnih organov s področja vrednostnih papirjev so opredelili tudi približno 130 izdajateljev iz tretjih držav, ki trenutno uporabljajo nacionalni GAAP (npr. GAAP Združenega kraljestva).

[6] Nasvet Odbora evropskih regulativnih organov s področja vrednostnih papirjev Evropski komisiji o določanju standardov Kanade, Japonske in ZDA, opredelitvi GAAP tretji držav, ki se trenutno uporabljajo na kapitalskih trgih EU (6. marca 2007).

[7] Okvir za spodbujanje napredka čezatlantskega gospodarskega povezovanja med Evropsko unijo in Združenimi državami Amerike – Priloga 2 prednostni projekti.

[8] Izjava za tisk KVP 2007-72, 24. april 2007.

[9] „Open meeting“ KVP, 20. junij 2007.

[10] Govor Johna A. Whita, direktorja oddelka za podjetniško financiranje (VKP), London, 15. januarja 2007.